CELEX: 62021TN0456
Language: sk
Date: 2021-08-02 00:00:00
Title: Vec T-456/21: Žaloba podaná 2. augusta 2021 – Bank of America a Bank of America Corporation/Komisia

13.9.2021   
            
            
               SK
            
            
               Úradný vestník Európskej únie
            
            
               C 368/37
            
         
      Žaloba podaná 2. augusta 2021 – Bank of America a Bank of America Corporation/Komisia
      (Vec T-456/21)
      (2021/C 368/53)
      Jazyk konania: angličtina
      
         Účastníci konania
      
      
         Žalobkyne: Bank of America N.A. (Charlotte, Severná karolína, Spojené štáty), Bank of America Corporation (Wilmington, Severná karolína, Spojené štáty) (v zastúpení: D. Bailey, Barrister, D. Liddell, Solicitor, a D. Slater, lawyer)
      
         Žalovaná: Európska komisia
      
         Návrhy
      
      Žalobkyne navrhujú, aby Všeobecný súd:
      
                  —
               
               
                  zrušil rozhodnutie Komisie z 20. mája 2021 C(2021) 3489 vo veci AT.40324 – Európske štátne dlhopisy (ďalej len „rozhodnutie“) v rozsahu, v akom sa týka žalobkýň,
               
            
                  —
               
               
                  uložil Komisii povinnosť nahradiť trovy konania.
               
            
         Dôvody a hlavné tvrdenia
      
      Na podporu svojej žaloby, žalobkyne uvádzajú tri žalobné dôvody.
      
                  1.
               
               
                  Prvý žalobný dôvod je založený na skutočnosti, že záver Komisii, že žalobkyne sa podieľali na jedinom a pokračujúcom porušení je založený na nesprávnom právnom posúdení alebo nesprávnom posúdení pri uplatnení článku 101 ods. 1 ZFEÚ. Presnejšie, Komisia uplatnila nesprávne kritérium pre účasť na jedinom a pokračujúcom porušení; subsidiárne, Komisia navyše nesprávne uplatnila pravidlá týkajúce sa prvkov jediného a pokračujúceho porušenia na skutkové okolnosti prejednávanej veci.
               
            
                  2.
               
               
                  Druhý žalobný dôvod je založený na skutočnosti, že hoci podľa článku 25 ods. 1 písm. b) nariadenia (ES) č. 1/2003 nespadá správanie žalobkýň do premlčacej lehoty, v ktorej má Komisia právomoc uložiť pokutu, dospela k nesprávnemu záveru, že existuje dostatočný legitímny záujem na konštatovaní porušenia, ktorého sa dopustili žalobkyne, v zmysle článku 7 nariadenia č. 1/2003.
               
            
                  3.
               
               
                  Tretí žalobný dôvod je založený na skutočnosti, že Komisia porušila práva na obhajobu v rozsahu, v akom i) sa skutočnosti uvádzané voči žalobkyniam v rozhodnutí podstatným spôsobom líšia od základných skutočností vytýkaných žalobkyniam v oznámení o výhradách, ii) Komisia nevysvetlila, z akého dôvodu považuje kontakty, ktoré sú iba nepriamo uvedené v prílohe I oznámenia o výhradách a prílohe I rozhodnutia, za protiprávne, a iii) nebolo žalobkyniam umožnené vyjadriť sa k novým skutočnostiam, ktoré neboli uvedené v oznámení o výhradách, týkajúcim sa niektorých komunikácií.